Trokdrywer aangekla ná matrikulant se doodNathan Greyling [Foto: Facebook] Volgens kapt. Stephen Thakeng, polisiewoordvoerder, is die 60-jarige vragmotorbestuurder Maandag omstreeks 11:00 in Randfontein in hegtenis geneem. Greyling, ŉ matrikulant aan St. Dominic’s College in Welkom, se liggaam is op 2 November langs die pad tussen Hennenman en Riebeeckstad gekry ná hy die vorige dag as vermis aangemeld is. Stukke van ŉ voertuig se kopligte is op die toneel gevind, maar die voertuig en bestuurder was skoonveld. ŉ Grootskaalse soektog het gevolg. “Te danke aan inligting wat wyd in die media en op sosiale media geplaas is, is die polisie se ondersoek uitgebrei. Dit het tot die vragmotorbestuurder se inhegtenisneming gelei,” bevestig Thakeng. Volgens Thakeng sal die verdagte na verwagting Woensdag in die landdroshof in Hennenman verskyn op aanklag van strafbare manslag. Genl.maj. Lerato Molale, die distrikskommissaris van Lejweleputswa, het die speurders geloof vir hul goeie werk en ook die gemeenskap bedank vir hul hulp in die soektog. Maroela Media het vroeër berig Greyling was ŉ uitblinker-matrikulant en onderhoofseun van die skool. Hy het provinsiaal krieket, hokkie en tennis gespeel en was ook ŉ A-student. Hy het pas met die matriekeksamen begin toe die ongeluk plaasgevind het.